Document ID: 31986R1764

*****
ΚΑΝΟΝΙΣΜΟΣ (ΕΟΚ) αριθ. 1764/86 ΤΗΣ ΕΠΙΤΡΟΠΗΣ
της 27ης Μαΐου 1986
σχετικά με τις απαιτήσεις της ελάχιστης ποιότητας για τα προϊόντα με βάση την τομάτα που μπορούν να τύχουν ενίσχυσης στην παραγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (1), και ιδίως το άρθρο 6 παράγραφος 4,
Εκτιμώντας:
ότι το άρθρο 2 παράγραφος 1 του κανονισμού (ΕΟΚ) αριθ. 426/86 προβλέπει καθεστώς ενίσχυσης στην παραγωγή για ορισμένα προϊόντα · ότι το άρθρο 6 παράγραφος 1 στοιχείο β) του εν λόγω κανονισμού ορίζει ότι η ενίσχυση καταβάλλεται μόνο για τα προϊόντα τα οποία ανταποκρίνονται στις απαιτήσεις ποιότητας που πρέπει να καθορισθούν·
ότι στόχος των εν λόγω απαιτήσεων ποιότητας είναι να αποφευχθεί η παραγωγή προϊόντων για τα οποία δεν υπάρχει ζήτηση ή προϊόντων τα οποία θα μπορούσαν να προκαλέσουν διαταραχή της αγοράς· ότι οι απαιτήσεις αυτές πρέπει να βασίζονται σε παραδοσιακές θεμιτές διαδικασίες παρασκευής·
ότι, προκειμένου να υλοποιηθεί το καθεστώς ενίσχυσης στην παραγωγή, ο παρών κανονισμός πρέπει να εφαρμοσθεί σε συνδυασμό με τον κανονισμό (ΕΟΚ) αριθ. 1599/84 της Επιτροπής της 5ης Ιουνίου 1984 περί λεπτομερειών κανόνων για την εφαρμογή του συστήματος ενίσχυσης στην παραγωγή προϊόντων που έχουν μεταποιηθεί από οπωροκηπευτικά (2), όπως τροποποιήθηκε από τον κανονισμό (ΕΟΚ) αριθ. 1155/86 (3), ιδίως όσον αφορά τον έλεγχο των μεταποιημένων προϊόντων·
ότι οι ποιοτικές προδιαγραφές που καθορίζονται στον κανονισμό αυτό είναι μέτρα για την εφαρμογή του συστήματος ενίσχυσης στην παραγωγή· ότι δεν έχουν καθορισθεί ακόμα στην Κοινότητα ποιοτικές προδιαγραφές για την εμπορία των προϊόντων· ότι για το σκοπό αυτό μπορούν να εξακολουθούν να εφαρμόζονται από τα κράτη μέλη οι εθνικές προδιαγραφές με την προϋπόθεση ότι συμβιβάζονται με τις διατάξεις της συνθήκης για την ελεύθερη κυκλοφορία των εμπορευμάτων·
ότι η Επιτροπή Διαχείρισης Μεταποιημένων Προϊόντων με Βάση τα Οπωροκηπευτικά δεν διετύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις απαιτήσεις ελάχιστης ποιότητας, στις οποίες πρέπει να ανταποκρίνονται τα προϊόντα με βάση την τομάτα όπως ορίζεται στο άρθρο 1 παράγραφος 2 του κανονισμού (ΕΟΚ) αριθ. 1599/84, προκειμένου να τύχουν της ενίσχυσης στην παραγωγή που προβλέπεται στο άρθρο 2 παράγραφος 1 του κανονισμού (ΕΟΚ) αριθ. 426/86.
Άρθρο 2
Για τη βιομηχανική παρασκευή των προϊόντων που αναφέρονται στο άρθρο 1 χρησιμοποιούνται μόνο νωπές, κόκκινες, υγιείς, ώριμες, γερές και καθαρές τομάτες (καρποί του φυτού lycopersicum esculentum P. Mill) κατάλληλες για μεταποίηση και μόνο ποικιλίες που προβλέπονται στο άρθρο 1 παράγραφος 2 του κανονισμού (ΕΟΚ) αριθ. 1599/84, σε περίπτωση εφαρμογής του.
ΤΙΤΛΟΣ Ι
Απαιτήσεις για τις αποφλοιωμένες τομάτες
Άρθρο 3
Για τους σκοπούς του παρόντος τίτλου νοούνται ως « αποφλοιωμένες τομάτες»:
- ολόκληρες και μη ολόκληρες αποφλοιωμένες κατεψυγμένες τομάτες και
- ολόκληρες και μη ολόκληρες αποφλοιωμένες τομάτες σε κονσέρβα, όπως ορίζεται στο άρθρο 1 παράγραφος 2 στοιχεία η), θ), ι) και ια) του κανονισμού (ΕΟΚ) αριθ. 1599/84.
Άρθρο 4
1. Επιτρέπεται να προστεθούν στις αποφλοιωμένες τομάτες μόνο τα ακόλουθα συστατικά:
- νερό
- χυμός τομάτας
- τοματοπολτός
- κοινό αλάτι (χλωριούχο νάτριο)
- φυσικά καρυκεύματα, αρωματικά φυτά και τα εκχυλίσματά τους καθώς και φυσικές αρωματικές ύλες
Στην παρασκευή αποφλοιωμένων τοματών επιτρέπεται να χρησιμοποιούνται σαν πρόσθετα μόνο το κιτρικό οξύ (Ε 330) και το χλωριούχο ασβέστιο (509).
2. Η ποσότητα του κοινού αλατιού που προστίθεται δεν πρέπει να υπερβαίνει το 3 % του καθαρού βάρους ενώ, όταν προστίθεται χλωριούχο ασβέστιο, η συνολική περιεκτικότητα σε ιόντα ασβεστίου δεν πρέπει να υπερβαίνει το 0,045 % για τα ολόκληρα προϊόντα και το 0,080 % για τα μη ολόκληρα προϊόντα. Κατά τον προσδιορισμό της ποσότητας του κοινού αλατιού που έχει προστεθεί, η φυσική περιεκτικότητα σε χλωριούχα άλατα θεωρείται ίση με 2 % της περιεκτικότητας σε ξηρό βάρος.
3. Ο χυμός τομάτας και ο τοματοπολτός που έχουν προστεθεί πρέπει να ανταποκρίνονται στις ελάχιστες προδιαγραφές του τίτλου ΙΙ.
Άρθρο 5
1. Οι αποφλοιωμένες τομάτες είναι απαλλαγμένες από ξένες γεύσεις κα οσμές και το χρώμα τους είναι χαρακτηριστικό της ποικιλίας που χρησιμοποιείται και των κατάλληλα μεταποιημένων αποφλοιωμένων τοματών.
2. Οι αποφλοιωμένες τομάτες δεν πρέπει πρακτικά να περιέχουν φλοιούς. Οι ολόκληρες αποφλοιωμένες τομάτες είναι πρακτικά απαλλαγμένες από τεμάχια με φυσικές ατέλειες.
3. Ο αριθμός μυκήτων στις αποφλοιωμένες τομάτες (τομάτες και επικαλύπτον υγρό) δεν υπερβαίνει τα 50 % θετικά πεδία, ενώ το pH δεν υπερβαίνει το 4,5.
Άρθρο 6
1. Τα προϊόντα θεωρούνται ότι ανταποκρίνονται στο άρθρο 5 παράγραφος 2 όταν τα ελαττώματά τους δεν υπερβαίνουν τα ακόλουθα όρια ανοχής:
- ατέλειες: 35 cm2 αθροιστικής επιφάνειας
- φλοιός:
- σε ολόκληρα προϊόντα: 300 cm2 αθροιστικής επιφάνειας
- σε μη ολόκληρα προϊόντα: 1 250 cm2 αθροιστικής επιφάνειας
Τα όρια ανοχής καθορίζονται ανά 10 χιλιόγραμμα καθαρού βάρους,
2. Για τους σκοπούς της παραγράφου 1 νοούνται ως:
α) «ατέλειες», οι περιοχές μέσα στις οποίες έχουν προχωρήσει οι επιφανειακές βλάβες, με αποτέλεσμα να παρουσιάζουν έντονη αντίθεση από άποψη χρώματος ή υφής προς το φυσιολογικό ιστό της τομάτας και οι οποίες, κανονικά, θα έπρεπε να είχαν αφαιρεθεί κατά τη μεταποίηση.
β) «φλοιοί», τόσο οι φλοιοί που είναι προσκολλημένοι στη σάρκα της τομάτας όσο και οι φλοιοί που βρίσκονται ελεύθεροι μέσα στον περιέκτη.
Άρθρο 7
1. Για τις αποφλοιωμένες τομάτες σε κονσέρβα, οι τομάτες και το επικαλύπτον υγρό σε έναν περιέκτη καταλαμβάνουν τουλάχιστον το 90 % της υδατοχωρητικότητας του περιέκτη.
2. Το στραγγισμένο καθαρό βάρος των ολόκληρων αποφλοιωμένων τοματών σε κονσέρβα είναι κατά μέσον όρο τουλάχιστον ίσο με το 56 % της υδατοχωρητικότητας του περιέκτη, εκφρασμένης σε γραμμάρια.
3. Όταν οι αποφλοιωμένες τομάτες σε κονσέρβα συσκευάζονται σε γυάλινους περιέκτες, η υδατοχωρητικότητα μειώνεται κατά 20 ml πριν από τον υπολογισμό των ποσοστών που αναφέρονται στις παραγράφους 1 και 2.
ΤΙΤΛΟΣ ΙΙ
Απαιτήσεις για το χυμό τομάτας και τον τοματοπολτό.
Άρθρο 8
Για του σκοπούς του παρόντος τίτλου νοούνται ως «χυμός τομάτας » και «τοματοπολτός», τα προϊόντα που ορίζονται στο άρθρο 1 παράγραφος 2 στοιχεία ιγ) και ιδ) του κανονισμού (ΕΟΚ) αριθ. 1599/84.
Άρθρο 9
1. Επιτρέπεται να προστεθούν στο χυμό τομάτας και τον τοματοπολτό μόνο τα ακόλουθα συστατικά:
- κοινό αλάτι (χλωριούχο νάτριο),
- φυσικά καρυκεύματα, φυσικά αρωματικά φυτά και τα εκχυλίσματά τους καθώς και φυσικές αρωματικές ύλες.
2. Στην παρασκευή χυμού τομάτας και τοματοπολτού επιτρέπεται να χρησιμοποιείται σαν πρόσθετο μόνο το κιτρικό οξύ (Ε 330). Επιπλέον μπορεί να χρησιμοποιηθεί:
- ασκορβικό οξύ (Ε 300) στην παρασκευή χυμού τομάτας περιεκτικότητας σε ξηρό βάρος τουλάχιστον 7 %. Ωστόσο, η περιεκτικότητα σε ασκορβικό οξύ δεν πρέπει να υπερβαίνει το 0,03 % κατά βάρος του τελικού προϊόντος,
- διοξείδιο του πυριτίου (551) στην παρασκευή σκόνης τοματοπολτού. Ωστόσο, η περιεκτικότητα σε διοξείδιο του πυριτίου δεν πρέπει να υπερβαίνει το 1 % κατά βάρος του τελικού προϊόντος.
3. Η ποσότητα του κοινού αλατιού που προστίθεται δεν πρέπει να υπερβαίνει:
α) το 15 % κατά βάρος της περιεκτικότητας σε ξηρό βάρος, στην περίπτωση τοματοπολτού με περιεκτικότητα σε ξηρό βάρος μεγαλύτερη από 20 %· και
β) το 3 % του καθαρού βάρους στην περίπτωση άλλων τοματοπολτών και του χυμού τομάτας.
Κατά τον προσδιορισμό της ποσότητας του κοινού αλατιού που έχει προστεθεί, η φυσική περιεκτικότητα σε χλωριούχα άλατα θεωρείται ίση με 2 % της περιεκτικότητας σε ξηρό βάρος.
Άρθρο 10
1. Ο χυμός τομάτας και ο τοματοπολτός έχουν:
α) χαρακτηριστικό κόκκινο χρώμα· και
β) καλή γεύση, χαρακτηριστική ενός κατάλληλα μεταποιημένου προϊόντος.
Τα προϊόντα είναι απαλλαγμένα από οποιαδήποτε ξένη γεύση, ιδίως τη γεύση καμμένου ή καραμελοποιημένου προϊόντος. 2. Ο χυμός τομάτας και ο τοματοπολτός είναι:
α) απαλλαγμένοι από εμφανείς ξένες φυτικές ύλες, στις οποίες συμπεριλαμβάνονται ο φλοιός, οι σπόροι και άλλα τραχιά μέρη της τομάτας·
β) πρακτικά απαλλαγμένοι από ανόργανες ακαθαρσίες.
3. Θεωρείται ότι οι απαιτήσεις που προβλέπονται στην παράγραφο 2 έχουν τηρηθεί όταν:
α) οι τυχόν ξένες φυτικές ύλες εντοπίζονται μόνο με εντατική εξέταση με γυμνό μάτι· και
β) η περιεκτικότητα σε ανόργανες ακαθαρσίες δεν υπερβαίνει το 0,1 % της περιεκτικότητας σε ξηρό βάρος, αφού αφαιρεθεί το επιτραπέζιο αλάτι που έχει προστεθεί και, στην περίπτωση της σκόνης τοματοπολτού, το διοξείδιο του πυριτίου που έχει προστεθεί.
4. Ο χυμός τομάτας και ο τοματοπολτός έχουν:
α) ομοιομερή σύσταση και πυκνότητα πράγμα που δείχνει ότι χρησιμοποιήθηκαν οι κατάλληλες πρακτικές μεταποίησης·
β) περιεκτικότητα σε ζάχαρη, εκφρασμένη σε ιμβερτοσάκχαρο, τουλάχιστον 42 % κατά βάρος της περιεκτικότητας σε ξηρό βάρος, αφού αφαιρεθεί το επιτραπέζιο αλάτι που έχει προστεθεί·
γ) ολική ογκομετρούμενη οξύτητα, εκφρασμένη σε κρυσταλλικό ένυδρο κιτρικό οξύ, όχι μεγαλύτερη από 10 % κατά βάρος της περιεκτικότητας σε ξηρό βάρος, αφού αφαιρεθεί το επιτραπέζιο αλάτι που προστεθεί·
δ) πτητική οξύτητα, εκφρασμένη σε οξικό οξύ, όχι μεγαλύτερη από 0,4 % κατά βάρος της περιεκτικότητας σε ξηρό βάρος, αφού αφαιρεθεί το επιτραπέζιο αλάτι που έχει προστεθεί·
ε) pH όχι ανώτερο από 4,5.
5. Ο αριθμός των μυκήτων του χυμού τομάτας και του τοματοπολτού, όταν αραιώνονται με νερό για να αποκτήσουν 8 % περιεκτικότητα σε ξηρό βάρος, δεν υπερβαίνει τα 70 % θετικά πεδία. Για τον χυμό τομάτας περιεκτικότητας σε ξηρό βάρος κάτω του 8 %, το ποσοστό των θετικών πεδίων μειώνεται ανάλογα με την περιεκτικότητα σε ξηρό βάρος.
ΤΙΤΛΟΣ ΙΙΙ
Απαιτήσεις για τις νιφάδες τομάτας
Άρθρο 11
Για τους σκοπούς του παρόντος τίτλου ως «νιφάδες τομάτας» νοείται το προϊόν που ορίζεται στο άρθρο 1 παράγραφος 2 στοιχείο ιβ) του κανονισμού (ΕΟΚ) αριθ. 1599/84.
Άρθρο 12
1. Οι νιφάδες τομάτας:
α) έχουν χαρακτηριστικό κόκκινο χρώμα και
β) καλή γεύση, χαρακτηριστική ενός κατάλληλα μεταποιημένου προϊόντος,
γ) είναι απαλλαγμένες από ξένες προς το προϊόν γεύσεις και οσμές.
2. Η περιεκτικότητα των νιφάδων τομάτας σε ξηρό βάρος είναι τουλάχιστον 93 %.
3. Η περιεκτικότητα ανοργάνων και φυτικών ακαθαρσιών μαζί δεν υπερβαίνει το 1 % κατά βάρος του προϊόντος. Για το σκοπό αυτό ως «φυτικές ακαθαρσίες» νοούνται οι φυτικές ύλες που είναι ορατές με γυμνό μάτι και που είτε δεν ανήκουν στην ίδια την τομάτα ή είχαν προσκολληθεί στην νωπή τομάτα αλλά έπρεπε να είχαν αφαιρεθεί κατά τη μεταποίηση, ιδίως φύλλα τομάτας, ποδίσκοι, βράκτεια κάλυκος.
4. Για την παρασκευή νιφάδων τομάτας επιτρέπεται να χρησιμοποιείται σαν πρόσθετο μόνο διοξείδιο του πυριτίου (551). Ωστόσο, η περιεκτικότητα διοξειδίου του πυριτίου δεν υπερβαίνει το 1 % κατά βάρος.
5. Ο αριθμός μυκήτων των νιφάδων τομάτας, όταν ομογενοποιούνται με νερό για να αποκτήσουν 8 % περιεκτικότητα σε ξηρό βάρος, δεν υπερβαίνει τα 70 % θετικά πεδία.
ΤΙΤΛΟΣ IV
Απαιτήσεις σχετικά με τους περιέκτες και έλεγχος
Άρθρο 13
1. Οι περιέκτες κονσερβοποιημένων αποφλοιωμένων τοματών, ολόκληρων και μη ολόκληρων, και τοματοχυμού φέρουν σήμα που αναφέρει την ημερομηνία και το έτος συσκευασίας καθώς και τον μεταποιητή. Σε περίπτωση που ο τοματοχυμός που έχει μεταποιηθεί σε διαφορετικές ημερομηνίες είναι αποθηκευμένος στον ίδιο περιέκτη πριν συσκευασθεί, το σήμα περιλαμβάνει όλες τις ημερομηνίες παραγωγής.
2. Οι διατάξεις της παραγράφου 1 ισχύουν επίσης για άλλα προϊόντα με βάση την τομάτα εφόσον τα προϊόντα αυτά, κατά τη στιγμή της μεταποίησης, συσκευάζονται στον περιέκτη μέσα στον οποίο πρόκειται να μεταφερθούν από τις εγκαταστάσεις του μεταποιητή. Σε περίπτωση που τα προϊόντα αυτά αποθηκεύονται σε δεξαμενές ή παρόμοιους περιέκτες για να συσκευασθούν ή να επαναμεταποιηθούν στη συνέχεια, η ημερομηνία ή οι ημερομηνίες παραγωγής αναφέρονται στους περιέκτες. Όταν τα προϊόντα αυτά συσκευάζονται στους τελικούς περιέκτες τους, οι τελευταίοι φέρουν ένδειξη που αναφέρει την ημερομηνία ή τις ημερομηνίες παραγωγής και τον μεταποιητή.
3. Η σήμανση που αναφέρεται στο παρόν άρθρο και που μπορεί να είναι κωδικοποιημένη, εγκρίνεται από τις αρμόδιες αρχές του κράτους μέλους όπου πραγματοποιήθηκε η παραγωγή. Οι εν λόγω αρχές μπορούν να εγκρίνουν συμπληρωματικές διατάξεις σε θέματα σήμανσης.
Άρθρο 14
Κάθε ημέρα και σε τακτικά διαστήματα κατά τη διάρκεια της περιόδου μεταποίησης, ο μεταποιητής ελέγχει αν τα προϊόντα πληρούν τις απαιτήσεις, για να τύχουν ενίσχυσης. Το αποτέλεσμα του ελέγχου καταγράφεται. Άρθρο 15
1. Οι μέθοδοι ανάλυσης για τον προσδιορισμό:
α) της περιεκτικότητας σε ξηρό βάρος,
β) των φυσικών διαλυτών στερεών υλών,
γ) της περιεκτικότητας σε αλάτι,
δ) της περιεκτικότητας σε ζάχαρα,
ε) της ολικής οξύτητας,
στ) της πτητικής οξύτητας,
ζ) της περιεκτικότητας σε ανόργανες ακαθαρσίες,
η) του pH,
θ) της περιεκτικότητας σε ιόντα ασβεστίου,
ι) της περιεκτικότητας σε διοξείδιο του πυριτίου,
καθορίζονται στο παράρτημα.
2. Ο αριθμός των μυκήτων προσδιορίζονται σύμφωνα με τη μέθοδο της AOAC (ένωση αναγνωρισμένων αναλυτικών χημικών) (μέτρηση μυκήτων κατά Howard).
3. Οι μέθοδοι που αναφέρονται στις παραγράφους 1 και 2 χρησιμοποιούνται για τον τελικό καθορισμό των προϊόντων που μπορούν να τύχουν ενίσχυσης στην παραγωγή. Για τις αναλύσεις καθημερινής πρακτικής μπορούν να χρησιμοποιούνται άλλες μέθοδοι.
Άρθρο 16
Ο παρών κανονισμός αρχίζει να ισχύει την 1η Ιουλίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαΐου 1986.

Labels: 3
17
6